Zimbabwe skors voorskoolse leerdersArgieffoto Zimbabwiese skole het voorskoolse leerders geskors nadat hul behoeftige ouers versuim het om skoolgeld te betaal. Die kinders in vroeëkinderontwikkeling (VKO)-opleiding is van die talle leerders wat ook geskors is omdat hulle nog nie die vorige termyn se agterstallige bedrae betaal het nie. Dit is in teenstelling met die regering se opdrag en ŉ oortreding van die Grondwet en die kinders se reg tot onderwys. Menseregtegroepe het bekend gemaak die skorsing van die skoliere is die hoogste sedert Mei, toe die tweede termyn begin het. Sommige skoliere het nou al ses weke se opleiding gemis. “Dit is in oortreding van artikel 75 van die Grondwet wat die reg tot basiese onderwys waarborg,” het die Zimbabwe Peace Project gesê. Die organisasie het gesê hy het sake aangeteken waar leerders se uitslae weerhou is indien hulle geld skuld. Nege gevalle is in Tsholotsho, Matabeleland-Noord aangeteken van leerlinge wat verhoed is om lesse by te woon omdat hulle nie hul skoolfonds betaal het nie. Daar is egter in al tien provinsies gevalle van kinders wat onderwys geweier word omdat hul ouers nie betyds die skoolfonds kon betaal nie. Nege leerders is by Nkanyezi Primary School in Lobengula geskors uit VKO omdat hul ouers nie $64 (R816) kon betaal nie. Kinders in VKO is tussen vier en vyf jaar oud. Lazarus Dokora, minister van primêre en sekondêre onderwys, het gesê skole het kontrakte met ouers, nie kinders nie, en daarom moet die kinders nie lesse verloor net omdat die ouers nie hul kontraktuele verpligting kon nakom nie. Talle Zimbabwiese gesinne beleef die impak van die verslegtende ekonomie, en werkloosheid is meer as 90%. Banke het gereeld nie kontant nie en staatsdiensamptenare moet tevrede wees met laat betalings. Pres. Robert Mugabe se regering het skole gemaan om arbeid en vee as ŉ alternatief te aanvaar vir skoolgelde. Die regering is ook te arm om beurse te borg vir slim, maar behoeftige kinders.